അജിത്തിന് സഞ്ജയ് നല്കിയത് ജീവിതത്തിലേയ്ക്കുള്ള കച്ചിത്തുരുമ്ബ്.. പെരിങ്ങോട്ടുകര: ഒരു നിലവിളി ശബ്ദം കേട്ടാണ് ഞങ്ങള് വണ്ടി നിറുത്തിയത്. ശ്രദ്ധിച്ചപ്പോള് അത് റോഡരികിലെ കിണറ്റില് നിന്നാണെന്ന് മനസിലായി. ആഴമുള്ള കിണറിന്റെ കല്ഭിത്തിയില് പിടിച്ച് അവശനായി നില്ക്കുകയാണൊരാള്. ഞാനും അച്ഛാച്ചനും ആദ്യമൊന്ന് പകച്ചെങ്കിലും ധൈര്യം കൈവിട്ടില്ല. യുവാവിനെ രക്ഷപ്പെടുത്താനുള്ള ശ്രമമായിരുന്നു പിന്നീട്. ഒരു ജീവന് രക്ഷിച്ചതിന്റെ ആശ്വാസത്തിലും സന്തോഷത്തിലുമാണ് തൃപ്രയാര് ശ്രീരാമ ഗവ. പോളിടെക്നിക്കിലെ അവസാനവര്ഷ എന്ജിനിയറിംഗ് വിദ്യാര്ത്ഥിയായ സഞ്ജയും 20. ഓട്ടോ ഡ്രൈവറായ തളിക്കുളം ഇടശ്ശേരി തൈവളപ്പില് ഉല്ലാസിന്റെ മകനായ സഞ്ജയ് പടിയത്തെ അമ്മയുടെ വീട്ടില് വച്ച് അച്ഛാച്ചന് കോഴിപ്പറമ്ബില് ഷണ്മുഖനോടൊപ്പം കടയിലേക്ക് പോകുമ്ബോഴാണ് സംഭവം. പടിയം ആല ജംഗ്ഷനിലുള്ള കോഴിക്കടയിലെ ജീവനക്കാരനായ മാമ്ബുള്ളി അജിത്ത് 22 കടയിലേക്കാവശ്യമായ വെള്ളമെടുക്കുന്നതിനിടെ കിണറ്റിലേക്ക് വീണു. കയറ് ചെറുതായതിനാല് ഒന്നു കൂടി കുനിഞ്ഞ് വെള്ളമെടുക്കാന് ശ്രമിച്ചതാണ് അജിത്ത്. പെട്ടെന്ന് നിയന്ത്രണം വിട്ട് കിണറ്റിലേക്ക് വീഴുകയായിരുന്നു. വീണ ഉടനെ ആഴത്തിലേക്ക് പോയി, മുങ്ങി നിവര്ന്നപ്പോഴേക്കും ആകെ തളര്ന്നിരുന്നു. ഒരു വിധത്തില് കിണറിന്റെ കല്ഭിത്തിയില് പിടിച്ച് നില്ക്കാന് ശ്രമിച്ചു. കല്ഭിത്തികള് അടര്ന്നുവീഴാന് തുടങ്ങിയതോടെ ആകെ പരിഭ്രമമായി. കമ്ബിയില് കൈകുടുങ്ങിയതിനാല് കൈ അനക്കാന് പറ്റാത്ത അവസ്ഥയായിരുന്നു. എത്രനേരം അങ്ങിനെ നിന്നുവെന്നറിയില്ല. കുറേ നേരം നിലവിളിച്ചു. അപ്പോഴാണ് ഇവരെത്തിയത്. പുനര്ജന്മം കിട്ടിയതിന്റെ ആശ്വാസത്തിനിടയിലും സംഭവത്തിന്റെ ഞെട്ടലില് നിന്ന് ഇപ്പോഴും മുക്തനാവാതെ അജിത്ത് വിവരിച്ചു. അവധി ദിവസമായതിനാല് റോഡില് ആളുകള് ഉണ്ടായിരുന്നില്ല. തൊട്ടടുത്തുള്ള വര്ക്ക്ഷോപ്പില് നിന്ന് ലഭിച്ച ഗാര്ഡന് പൈപ്പ് സഞ്ജയ് കിണറ്റിലേക്ക് ഇട്ടുകൊടുക്കുകയായിരുന്നു. പിന്നീട് ആളെ കൂട്ടി കയറുപയോഗിച്ച് അജിത്തിനെ കരയ്ക്കെത്തിക്കുകയായിരുന്നു. കൈയ്ക്ക് പരിക്കേറ്റ അജിത്തിനെ ആശുപത്രിയില് പ്രവേശിപ്പിച്ചു.